钦定古今图书集成/方舆汇编/边裔典/第114卷 > 《河套处置》前人
## 钦定古今图书集成/方舆汇编/边裔典/第114卷 > 《河套处置》前人

按：河套之地，大河外环，此天地设险以界，华夷之所
虞夏轮贡，未尝外焉。自是以来，凡中国盛时，咸有其
地。我皇祖时亦然，尝设立将士，阻河以守。盖因“天地
之险、帝王之轨，防外虞、靖中夏也。后委之裨胡虏，巢
穴于内，因而侵犯我鄙，几无宁岁矣。昔秦取其地，募
内郡贫民充实其中，然政教不闻，故卒没入匈奴。汉”
武时，复取其地，立朔方郡县，募民徙者十万口。及山
东大水，徙其贫民于中者又七十馀万口，自是陇西、
北地、河西胡寇益少。然当其时，皆仰给县官，使者分
护，费以亿计。其后政教未闻，亦终没入匈奴。今内郡
民十室九贫，有无产有家之民，有无家有身之民。丰
岁尚多缺食，稍值饥馑则易于为乱。故白莲、赤眉之
徒，一唱辄和者，如蚁附焉。往岁流贼横行海内，请旨
招募，并诸矿洞壮士悉收蓄之，稍加训练，皆精兵也。
夫然授以妻室，渐自南而北。按《周官》井田之法，给以
斯地。凡为邑、为丘、为甸，悉如周制。但浍洫稍深广之，
其庐舍为堡，久之食裕，仿西戎“雕房”之式为之可也。
其始授田，给费半载。若种黍时授田，给以四月之费
可也。农暇则训以孝弟忠信之道，师律战阵之法。如
是三年，可使有勇知方，十年则岐周之政可复，匈奴
将喙息遁逃不暇，又何侵犯之足虞哉！然此特大略
而已。若夫大纲小纪，举而张之，以合时宜，不失先王
之轨，以尽经纶之道，则在当路君子云。